送吳教授古詩
作者：歐陽澈
朝代：宋

paragraphs: 公不見先朝謫仙李太白，晦迹嵩山號詩客。
奇禽就掌食無猜，藉藉雄名振京國。
四明狂客素憐才，解龜換酒稱奇特。
白衣從此步花磚，秀拔儒林人所則。
煌煌文焰萬丈長，散落人間伴明月。
又不見昌黎巨儒韓退之，天才穎脫囊中錐。
反刓剗僞格以正，取心注手了無疑。
横經太學明師道，質疑辨惑爲蓍龜。
一言曲盡教育術，業精於勤荒於嬉。
赫然千載譽愈尊，太山北斗誰敢欺。
二公才德冠天下，青史褒名卓難亞。
讀之毎恨世不同，操篲無由漸德化。
延陵先生當盛時，卓犖英姿獨繼之。
萬言倚馬亦何待，睥睨謫仙當並馳。
觝排異端志不拔，真欲礪行參昌黎。
筆端綺靡追造化，胸中浩氣蟠蛟螭。
壯年唾手拾高第，錦綉文章喧帝里。
飄飄意氣凌碧雲，囘視塵蹤如脫屣。
龍墀承命來臨川，絳帳談經歷數年。
微言奥義潛啟發，殘膏賸馥多流傳。
摳衣幸與諸生列，飫聽緒言疑已决。
自嗟管見如醯雞，若非先生覆難徹。
惜哉虚往未實歸，洗心方擬叩精微。
夫何瓜代忽爾至，征航欲解歸王畿。
秋風未晚蓮吐香，蓴美鱸肥正好嘗。
行矣景物供吟興，剩摘佳篇投錦囊。
風月翰林能繼踵，此去禁庭當擢用。
傳聞紅葉滿階前，久俟高才能吟諷。
文章吏部既摩肩，聲聞行當冠日邊。
願爲霖雨蘇民望，庶使螭頭壓衆賢。
鯫生荷德誠非淺，别拜誰能無眷戀。
惟蘄爵過二唐賢，乃副承恩多士願。